Фридрих фон Шолц е роден през 1851 г. в град Фленсбург, който до 1864 г. е част от кралство Дания, но след Германо-датската война преминава под владението на кралство Прусия. Военната му кариера започва през 1870 г. в Рендсбург. Там служи като редник и офицерски кандидат в 9-и полеви-артилерийски полк на Шлезвиг-Холщайн и скоро след това участва доброволно в започналата през тази година Френско-пруска война като получава назначение в същия полк, в който служи и бъдещият военачалник Макс фон Галвиц. За службата си в този конфликт Шолц е награден с Железен кръст. След края на войната той се обучава във военното училище в Потсдам, където на 9 март 1872 г. получава чин лейтенант, а от 1874 до 1876 г. преминава през обучение в Обединеното артилерийски и инженерно училище в Берлин. Три години по-късно той постъпва в Пруската военна академия, която завършва през 1881 година с чин старши лейтенант (oberleutenant).